KAZALO

1........... Proračunski postopek za EKJS za leto 2013. 3

2........... Namenski prejemki za EKJS. 3

3........... Pripombe k začasnemu izvajanju proračuna EKJS za leto 2013. 4

4........... Izvajanje namenskih prejemkov za EKJS. 6

5........... Sklepne ugotovitve. 6

PRILOGA 1 PRILOGA 2: || EKJS – PRORAČUNSKI POSTOPEK 2013 ZAČASNA PORABA ODOBRITEV EKJS DO 28. FEBRUARJA 2013

1. Proračunski postopek za EKJS za leto 2013

Proračunski postopek za Evropski kmetijski jamstveni sklad (EKJS) za leto 2013 in ustrezni zneski odobritev za posamezne faze postopka so povzeti v preglednici v Prilogi 1.

Evropski parlament je proračun EKJS za leto 2013 sprejel 12. decembra 2012. Proračun je vključeval odobritve za prevzem obveznosti in odobritve za plačila v višini:

– 43 654,7 milijona EUR oziroma 43 660 milijonov EUR za ukrepe kmetijskega trga in za neposredne pomoči (področje politike 05),

– 274,7 milijona EUR oziroma 247,3 milijona EUR za veterinarske ukrepe in za ukrepe zdravstvenega varstva rastlin (področje politike 17),

– 27,2 milijona EUR oziroma 26,9 milijona EUR za ribištvo (področje politike 11).

Skupne odobritve za prevzem obveznosti za EKJS so v proračunu znašale 43 956,5 milijona EUR, odobritve plačil pa 43 934,2 milijona EUR. Do razlike med odobritvami za prevzem obveznosti in odobritvami plačil pride, ker so za nekatere ukrepe, ki jih neposredno izvaja Komisija, uporabljena diferencirana sredstva. Te sheme so povezane predvsem s promocijo kmetijskih proizvodov, s strategijo politike in uskladitvenimi ukrepi za kmetijstvo, z ribištvom in veterinarskimi ukrepi ter ukrepi zdravstvenega varstva rastlin.

2. Namenski prejemki za EKJS

Na podlagi določb člena 34 Uredbe Sveta (ES) št. 1290/2005 o financiranju skupne kmetijske politike so prejemki, ki izvirajo iz finančnih popravkov na podlagi sklepov o potrditvi skladnosti, iz nepravilnosti in iz dajatev na mleko, namenski prejemki za financiranje odhodkov EKJS. Namenski prejemki se lahko v skladu s temi pravili uporabijo za financiranje vseh odhodkov EKJS. Če se del teh prejemkov ne porabi, se neporabljeni del samodejno prenese v naslednje proračunsko leto[1].

Proračun EKJS za leto 2013 vključuje najnovejšo oceno Komisije glede potreb za financiranje predvidenih odhodkov za tržne ukrepe in neposredne pomoči ter ocene namenskih prejemkov, ki naj bi bili prejeti med zadevnim proračunskim letom, in prenesenega zneska namenskih prejemkov, ki je ostal iz prejšnjega proračunskega leta. Komisija je v svojem predlogu višine odobritev za EKJS v proračunu za leto 2013 upoštevala skupne pričakovane namenske prejemke in za PP 2013 zahtevala raven odobritev, izračunanih tako, da so bili ocenjeni namenski prejemki odšteti od ocenjenih potreb. Proračunski organ je sprejel nov proračun EKJS, v katerem je upošteval pričakovane namenske prejemke.

Ob pripravi proračuna za leto 2013 so razpoložljivi namenski prejemki po ocenah Komisije znašali 1 533 milijonov EUR, in sicer:

– pričakovani namenski prejemki v proračunskem letu 2013 so bili ocenjeni na 628 milijonov EUR; pričakovani so bili prejemki iz popravkov pri potrditvi skladnosti in prejemki iz nepravilnosti v višini 389 milijonov EUR oziroma 161 milijonov EUR; prejemki iz dajatev na mleko so bili ocenjeni na 78 milijonov EUR;

– znesek namenskih prejemkov, ki naj bi se prenesli iz proračunskega leta 2012 v 2013, je bil ocenjen na 905 milijonov EUR (vključno s preostalim zneskom sklada za prestrukturiranje sladkorne industrije, ocenjenim na 675 milijonov EUR).

Komisija je v proračunu za leto 2013 te na začetku ocenjene prejemke v višini 1 533 milijonov EUR namenila dvema shemama, in sicer:

– 500 milijonov EUR za operativna sredstva za organizacije proizvajalcev v sektorju sadja in zelenjave ter

– 1 033 milijonov EUR za shemo enotnega plačila.

Proračunski organ je v skladu s predlogom Komisije za ti dve shemi odobril sredstva v višini 267 milijonov EUR oziroma 30 635 milijonov EUR. Vsota zgoraj navedenih odobrenih proračunskih sredstev in namenskih prejemkov ustreza skupni oceni razpoložljivih odobritev v višini 767 milijonov EUR za operativna sredstva za organizacije proizvajalcev v sektorju sadja in zelenjave ter 31 668 milijonov EUR za shemo enotnega plačila.

V Prilogi 2, ki prikazuje začasno izvrševanje proračuna za leto 2013 za obdobje do 28. februarja 2013, proračunska sredstva za člene za sektor sadja in zelenjave ter za ločene neposredne pomoči predstavljajo odobrena proračunska sredstva za navedeni shemi, ki znašajo 611 milijonov EUR oziroma 38 076 milijonov EUR, pri čemer niso upoštevani zgoraj navedeni namenski prejemki. Če prištejemo prejemke, namenjene tema sektorjema, znašajo skupne odobritve v proračunu za leto 2013 za sektor sadja in zelenjave 1 111 milijonov EUR ter 39 109 milijonov EUR za sektor ločenih neposrednih pomoči.

3. Pripombe k začasnemu izvajanju proračuna EKJS za leto 2013

Raven začasnega izvajanja proračuna za obdobje od 16. oktobra 2012 do 28. februarja 2013 je prikazana v Prilogi 2. Primerjana je s sestavo odhodkov na podlagi kazalnika, določenega v skladu z ureditvijo iz člena 20 Uredbe Sveta (ES) št. 1290/2005. V nadaljevanju je kratko pojasnilo nekaterih proračunskih členov, pri katerih se kažejo največje razlike med dejansko in pričakovano ravnijo izvajanja proračuna za leto 2013.

3.1. Tržni ukrepi

Uporaba odobritev za intervencije na kmetijskih trgih je bila za 161,1 milijona EUR večja od ravni odobrenih proračunskih sredstev, določene po kazalniku z dne 28. februarja 2013. Razliko je mogoče pripisati zlasti sektorju sadja in zelenjave.

3.1.1. Sadje in zelenjava (+ 158,9 milijona EUR v primerjavi z odobrenimi sredstvi)

Pri odobrenih proračunskih sredstvih je ta raven izvajanja predvsem posledica odhodkov za operativna sredstva za shemo organizacij proizvajalcev, ki se financirajo z odobrenimi proračunskimi sredstvi in namenskimi prejemki za to shemo v proračunu za leto 2013 (opomba: podrobnosti so v točki 2.) Raven izvajanja je posledica uporabe kazalnika za obdobje do 28. februarja 2013 za odobrena proračunska sredstva, ki ne vključujejo namenskih prejemkov za ta sektor. Poleg tega so za obravnavano obdobje države članice plačila izvedle hitreje kot na stopnji kazalnika, določenega za pomoč skupinam proizvajalcev za shemo predhodnega prepoznavanja.

Komisija za zdaj meni, da bodo skupne odobritve za ta sektor zadostovale za kritje odhodkov, ki naj bi jih leta 2013 imele države članice.

Opomba * v preglednici začasnega izvrševanja v Prilogi 2 kaže, kakšno bi bilo stanje, če bi se kazalnik z dne 28. februarja 2013 uporabil za predvidena skupna odobrena proračunska sredstva za financiranje tega sektorja. Kot je navedeno v točki 2, skupno financiranje, predvideno za ta sektor, sestavljajo odobrena proračunska sredstva v višini 611 milijonov EUR in namenski prejemki za ta sektor, ocenjeni na 500 milijonov EUR. Če bi se kazalnik uporabil za celotna sredstva v višini 1 111 milijonov EUR, ki naj bi bila na voljo za navedeni sektor, bi prišlo do prevelike porabe v višini 37,2 milijona EUR, kar se lahko pojasni z višjo uporabo odobritev, ki so na voljo za pomoč skupinam proizvajalcev za shemo predhodnega prepoznavanja, kar je posledica počasnejše porabe proti koncu proračunskega leta 2012. Po zdajšnjih ocenah naj bi bilo stanje začasno.

3.2. Neposredne pomoči

Poraba odobritev za neposredne pomoči je bila v primerjavi z vrednostmi kazalnika z dne 28. februarja 2012 večja za 1 562,3 milijona EUR.

3.2.1. Ločene neposredne pomoči (+1 541,9 milijona EUR glede na odobrena sredstva)

Glede odobrenih sredstev shema enotnega plačila (SEP) kaže preveliko porabo sredstev, kar je posledica uporabe kazalnika za obdobje do 28. februarja 2013 za odobritve proračunskih sredstev, ki ne vključujejo namenskih prejemkov za ta sektor. Izvajanje SEP je 28. februarja 2013 hitrejše: 95 % v primerjavi s 94,3 % v letu 2012. Po drugi strani pa je bila poraba odobritev, ki so na voljo za shemo enotnega plačila na površino (SEPP) in ostale sheme tega sektorja, počasnejša od pričakovanj glede na raven kazalnika. Države članice so do zdaj dejansko za vse ločene neposredne pomoči že izplačale približno 78 % v proračunu ocenjenih potreb v primerjavi z 89 % v istem času za terjatve iz leta 2011, izplačane v letu 2012.

Opomba * v preglednici začasnega izvrševanja v Prilogi 2 kaže, kakšno bi bilo stanje, če bi se kazalnik z dne 28. februarja 2013 uporabil za predvidena skupna odobrena proračunska sredstva za financiranje sektorja ločenih neposrednih pomoči. Kot je navedeno v točki 2, skupno financiranje, predvideno za ločene neposredne pomoči, sestavljajo odobrena proračunska sredstva v višini 38 076 milijonov EUR in namenski prejemki za ločene neposredne pomoči, ocenjeni na 1 033 milijonov EUR. Če bi se kazalnik uporabil za skupna sredstva v višini 39 109 milijonov EUR, ki bodo predvidoma na razpolago za ločene neposredne pomoči, bi ugotovljena previsoka poraba znašala 599,1 milijona EUR. Razlika je posledica dejstva, da kazalnik za SEP temelji na povprečni hitrosti plačil za leta 2010–2012 in znaša 93,5 %, medtem ko je dejansko izvrševanje do 28. februarja 2013 znašalo 95 %. Komisija bo še naprej pozorno spremljala ta proračunski člen, da zagotovi, da bodo odobritve in namenski prejemki, ki so na voljo, zadostovali za kritje dejanskega izvajanja proračuna.

3.3. Revizija odhodkov za kmetijstvo 3.3.1. Potrditev obračunov iz preteklih let (+54,0 milijona EUR)

Do 28. februarja 2013 države članice niso prijavile nobenih popravkov potrditev obračunov, saj Komisija ni sprejela nobenih sklepov o potrditvi obračunov. Sedanja raven izvajanja izhaja iz ravni ustreznega kazalnika z dne 28. februarja 2013.

Poudariti je treba, da je Komisija v dopolnilnem pismu za leto 2013 predlagala popravke zneskov v višini –56 milijonov EUR na podlagi povprečnega izvrševanja v preteklih letih, saj takšni popravki niso predvidljivi. V novem predlogu proračuna, oblikovanem novembra, je bil po neuspelem prvem spravnem postopku ta znesek povečan na –100 milijonov EUR. Po spravnem postopku 5. decembra 2012 je proračunski organ sprejel proračun 2013, v katerem je bil navedeni znesek na koncu določen na –200 milijonov EUR.

Komisija zdaj meni, da pričakovani popravki iz njenih sklepov o potrditvi obračunov in zaradi nespoštovanja rokov za plačilo pomoči s strani držav članic ne bi zadostovali za kritje višjega zneska v višini –200 milijonov EUR v celoti. Komisija bi morala sčasoma za zaprtje te proračunske postavke v letu 2013 posledični primanjkljaj negativnih proračunskih sredstev pokriti s pozitivnimi proračunskimi sredstvi iz drugih postavk.

4. Izvajanje namenskih prejemkov za EKJS

Preglednica v Prilogi 2 prikazuje, da so bili do 28. februarja 2013 zbrani namenski prejemki v višini 245,4 milijona EUR, in sicer:

– prejemki, ki izvirajo iz popravkov na podlagi sklepov o potrditvi skladnosti, so znašali 107,9 milijona EUR, pri čemer se do konca proračunskega leta pričakujejo še dodatni zneski;

– prejemki, ki izvirajo iz nepravilnosti, so znašali približno 70,3 milijona EUR, pri čemer se do konca proračunskega leta pričakujejo še dodatni zneski, in

– do zdaj je bila zbrana večina prejemkov iz dajatev za mleko, ki znašajo približno 78,7 milijona EUR.

Znesek namenskih prejemkov, ki so bili dejansko preneseni iz leta 2012 v leto 2013, je znašal 1 245,6 milijona EUR (vključno z zneskom iz začasnega sklada za prestrukturiranje sladkorne industrije v višini približno 755 milijonov EUR, potem ko so bila izvršena vsa plačila v okviru sklada). Ta znesek je veliko višji od prvotno ocenjenega zneska v višini 905 milijonov EUR.

Tako znesek namenskih prejemkov, ki so na voljo za financiranje odhodkov EKJS, 28. februarja 2013 znaša 1 502,5 milijona EUR. Komisija za zdaj ocenjuje, da bi namenski prejemki, ki jih je še treba zbrati, znašali 371,1 milijona EUR (po ocenah naj bi bilo v proračunu za leto 2013 za 628 milijonov EUR namenskih prejemkov, od česar jih je bilo zbranih za 256,9 milijona EUR).

5. Sklepne ugotovitve

Začasno izvrševanje proračunskih sredstev EKJS za leto 2013 za obdobje do 28. februarja 2013 kaže, da so mesečna povračila državam članicam za približno 1 755,9 milijona EUR presegla na kazalniku utemeljeno sestavo odhodkov za izvrševanje proračuna. To je večinoma zaradi splošnega dovoljenja, ki ga je odobrila Komisija za plačilo predplačil neposrednih pomoči od 16. oktobra 2012, ki zagotavljajo hitrejše plačevanje teh pomoči. Po pričakovanju naj bi se s približevanjem plačilnega roka za te pomoči, tj. 30. junija 2013, to upočasnilo.

Na voljo so že namenski prejemki v višini 1 502,5 milijona EUR, v letu 2013 pa naj bi zbrali še 371,1 milijona EUR. Komisija pričakuje, da bodo namenski prejemki, ki so na voljo, in tisti, ki naj bi bili zbrani med letom, zadostovali za financiranje operativnih skladov za organizacije proizvajalcev in sheme enotnega plačila, kakor je bilo prvotno predvideno ob pripravi proračuna za leto 2013.

[1] Člen 14 Uredbe (EU, Euratom) št. 966/2012 Evropskega Parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije določa, da se notranji namenski prejemki lahko prenesejo samo za eno leto. Zato se za dobro upravljanje proračuna ti namenski prejemki na splošno uporabijo najprej, pred odobrenimi sredstvi zadevnega proračunskega člena.